**Ascultă-mă atent atunci când tac...**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Tăcerea adâncă este filozofia sufletelor alese.”

Honore de Balzac

- Ascultă-mă atent atunci când tac,

Voi inventa, cândva, nişte cuvinte,

Le voi grava pe-o scoarţă de copac,

Vor trece ani şi-ţi vei aduce-aminte,

Că mi-e mai dor, acum, când nu te strig,

Să mă cuprinzi uşor pe după umeri,

Îmbrăţişează-mă să uit de frig,

Vis lângă vis, învaţă să mă numeri

Între iubiri ce-adânc te-au răscolit,

Vibrând înalt te-au înălţat spre stele,

Pe cerul tău de foc – meteorit –

Dă-mi voie să fiu ultima din ele.

- Eu te ascult pe margini de amurg

Când umbra nopții albe mă-mpresoară

Iar tu prin vis, călare pe un murg,

Plutești spre infinit, ești stea polară

Și mă săruți în anotimpuri reci

Mă-mbrățișezi cu raze de lumină,

În goana calului de foc când treci

Mă-nchin la tine, strălucești, divină...

Nicio iubire nu m-a răscolit

Și n-a pătruns în gândurile mele

Așa ca tine... azi am iscălit,

Iubita mea, ești ultima din ele.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014